અમદાવાદ: દેશના સૌ પ્રથમ વર્લ્ડ હેરિટેજ સિટીનો દરજ્જો યુનેસ્કો દ્વારા અમદાવાદને અપાયો છે. તાજેતરમાં યુનેસ્કોના એક મહિલા ઉચ્ચ અધિકારીએ મુખ્યપ્રધાન વિજય રૂપાણીને ગાંધીનગરમાં રૂબરૂ મળીને અમદાવાદને મળેલા વર્લ્ડ હેરિટેજ સિટીના દરજ્જાનું પ્રમાણપત્ર એનાયત કર્યું હતું. અમદાવાદીઓ પણ હેરિટેજ સિટીનું ગૌરવ મળવાથી આનંદિત થયા છે. આવતીકાલે સવારે શહેરના પ્રતિષ્ઠિત વેપારીઓ, સંસદસભ્ય મેયર, વિશ્વ હિંદુ પરિષદના અગ્રણી, સ્થાનિક નાગરિકો, બહેરાં-મૂંગાં બાળકો સાથે ‘હેરિટેજ વોક’ કરીને આ બાળકોને શહેરની ધરોહરની ઓળખ કરાવવાના છે.